མཚམས་འདིར་སྨྱུག་ཐོགས་པར་འབྲེལ་མེད་དོན་གཞན་གྱི་ཚིག་ཁ་ཤས་ཤིག་ཞུ་འདོད་བྱུང་ཞིང༌།སྒྱུ་རྩལ་ལ་རྒྱུས་མངའ་མེད་པའི་མི་ཁ་ཤས་ཀྱིས་སྒྱུ་རྩལ་ནི་རང་ཉིད་ཀྱི་བསམ་ཚུལ་ལྟར་གཏན་འབེབས་བྱེད་ཆོག་པར་འདོད་ཀྱིན་པ་ཧ་ཅང་གི་མ་རིག་པ་དང་ཁེར་ཆད་ཀྱི་བསམ་ཚུལ་ཞིག་སྟེ།ཁོ་ཚོས་ཆེས་གདོད་མ་དང་དུས་ཡུན་རིང་པོའི་ནང་བྱ་དངོས་ལ་གྲུབ་པའི་གོམས་གཤིས་རང་བཞིན་གྱི་ཤེས་རྟོགས་དང་ལྟ་ཚུལ་ཞིག་གི་འོག་ནས་སྒྱུ་རྩལ་དང་ལེན་བྱེད་ཀྱི་འདུགདཔེར་ན།པར་ལེན་ལག་རྩལ་གྱིས་བྱ་དངོས་ཀྱི་ཁ་དོག་དང་རྣམ་པ་ཇི་མ་ཇི་བཞིན་སྒྱུ་རྩལ་བརྩམས་ཆོས་ནང་ལེན་ཐུབ་ཀྱི་ཡོད་པས།ད་གཟོད་ཁོ་ཚོས་དེ་ནི་ཆེས་ལེགས་པའི་སྒྱུ་རྩལ་གྱི་བརྩམས་ཆོས་ཤིག་ལ་གོ་བ་ལེན་གྱི་ཡོད་པ་རེད།ཡིན་ནའང༌།༼སྒྱུ་རྩལ་འཚོ་བ་ལས་འོངས་ཤིང༌།འཚོ་བ་ལས་མཐོ་བ་ཞིག་ཡིན་༽པས།ཐོག་མའི་དཔྱད་གཞི་དག་གི་འབྱུང་ཁུངས་འཚོ་བའི་ཁྲོད་ཀྱི་བྱ་དངོས་ཤ་སྟག་ཡིན་མོད།དེ་དག་སྒྱུ་རྩལ་པའི་བློ་བཀོད་བརྒྱུད་ནས་གསར་བཏོད་གཉིས་པ་བྱེད་དགོས།༼སྒྱུ་རྩལ་ལ་གདམ་གསེས་མཁོ་བ་དང་སྒྲོ་འདོགས་ཀྱང་དགོས་༽ཀྱི་ཡོད་པའི་ཁར།མཇུག་མཐར་སྒྱུ་རྩལ་བརྩམས་ཆོས་མཛེས་དཔྱོད་དང་བསམ་བློའི་སྤྱོད་ཡུལ་དུ་འགྱུར་དགོས་ཀྱི་ཡོད་པ་ལས་བྱ་དངོས་གང་རུང་དུ་འགྱུར་བཞིན་པ་མིན།དེའི་སྟབས་ཀྱིས་དེང་གི་ཆར་བོད་ཀྱི་སྤྱི་ཚོགས་ཁྱོན་ཡོངས་ཀྱི་ཤེས་ཡོན་གོ་རྟོགས་ཇེ་མཐོར་གཏོང་རྒྱུ་ཧ་ཅང་གི་གལ་ཆེ་ཞིང༌།དེ་ལྟར་སྒྱུ་རྩལ་པ་དང་མཉམ་འབྲེལ་བྱེད་ཡུལ་བར་བསམ་འཆར་གཅིག་མཐུན་མེད་པ་མིན་པར་བསམ་ཚུལ་བརྗེ་རེས་ཀྱི་གོ་སྐབས་ལོངས་སུ་སྤྱོད་ཐུབ་པར་སྙམ།སྒྱུ་རྩལ་པར་བརྩི་འཇོག་བྱེད་པའི་གོམས་སྲོལ་ཆགས་རྒྱུ་ནི་གཞན་མ་ཡིན་པར་ལོ་རྒྱུས་ཀྱི་ཆུ་རྒྱུན་རིང་མོའི་ཁྲོད་བསམ་པའི་དཔལ་ཡོན་དང་དངོས་པོའི་དཔལ་ཡོན་གང་གི་འཕེལ་རྒྱས་ལའང༌།སྒྱུ་རྩལ་པས་རུ་འདྲེན་དང་གཙོ་ཤུགས་ཀྱི་ནུས་པ་ཐོན་གྱི་ཡོད་པས་ཡིན་པ་དང༌།འདི་ནི་སྨྱུག་ཐོགས་པ་སྒྱུ་རྩལ་གྱི་ལས་ཀ་གཉེར་མཁན་ཞིག་པའི་ཆ་ནས་བཏོན་པའི་འབོད་སྐད་ཀྱང་ཡིན།